Κοινή θέση (ΕΚ) αριθ. 47/2000

που καθορίστηκε από το Συμβούλιο στις 10 Οκτωβρίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., για τροποποίηση της οδηγίας 70/220/ΕΟΚ του Συμβουλίου σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων

(2000/C 329/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Η οδηγία 70/220/ΕΟΚ του Συμβουλίου, της 20ής Μαρτίου 1970, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά της ρύπανσης του αέρα από τις εκπομπές των οχημάτων με κινητήρα(4) είναι μια από τις επιμέρους οδηγίες η οποία εκδόθηκε βάσει της διαδικασίας έγκρισης τύπου που θεσπίσθηκε από την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση οχημάτων με κινητήρα και των ρυμουλκουμένων τους(5).

(2) Η οδηγία 70/220/ΕΟΚ ορίζει τις προδιαγραφές των δοκιμών των μηχανοκίνητων οχημάτων όσον αφορά τις εκπομπές τους που καλύπτει το πεδίο εφαρμογής της. Με βάση την πείρα που αποκτήθηκε πρόσφατα και την ταχέως αναπτυσσόμενη τεχνογνωσία των ενσωματωμένων συστημάτων διάγνωσης, είναι σκόπιμο να προσαρμοσθούν αναλόγως οι προδιαγραφές αυτές.

(3) Τα ενσωματωμένα συστήματα διάγνωσης (OBD) βρίσκονται σε λιγότερο ανεπτυγμένο στάδιο για τα οχήματα που είναι εξοπλισμένα με κινητήρες επιβαλλόμενης ανάφλεξης και λειτουργούν μονίμως ή εν μέρει με υγραέριο ή με φυσικό αέριο. Δεν είναι δυνατόν να απαιτηθεί η τοποθέτησή τους σε αυτούς τους νέους τύπους οχημάτων πριν από το 2003.

(4) Η οδηγία 70/220/ΕΟΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα Ι της οδηγίας 70/220/EΟΚ, το σημείο 8.1 αντικαθίσταται από το ακόλουθο κείμενο:

"8.1. Οχήματα με κινητήρες επιβαλλόμενης ανάφλεξης

8.1.1. Βενζινοκίνητα οχήματα

Από την 1η Ιανουαρίου 2000 για τους νέους τύπους και από την 1η Ιανουαρίου 2001 για όλους τους τύπους, τα οχήματα της κατηγορίας M1 - εξαιρουμένων των οχημάτων των οποίων η μέγιστη μάζα υπερβαίνει τα 2500 kg - και τα οχήματα της κατηγορίας Ν1 της κλάσης I πρέπει να είναι εφοδιασμένα με σύστημα OBD για τον έλεγχο των εκπομπών σύμφωνα με το παράρτημα XI.

Από την 1η Ιανουαρίου 2001 για τους νέους τύπους και από την 1η Ιανουαρίου 2002 για όλους τους τύπους, τα οχήματα της κατηγορίας Ν1 των κλάσεων ΙΙ και ΙΙΙ και τα οχήματα της κατηγορίας M1, των οποίων η μέγιστη μάζα υπερβαίνει τα 2500 kg, πρέπει να είναι εφοδιασμένα με σύστημα OBD για τον έλεγχο των εκπομπών σύμφωνα με το παράρτημα XI.

8.1.2. Οχήματα που λειτουργούν με υγραέριο και φυσικό αέριο

Από την 1η Ιανουαρίου 2003 για τους νέους τύπους και από την 1η Ιανουαρίου 2004 για όλους τους τύπους, τα οχήματα της κατηγορίας M1 - εξαιρουμένων των οχημάτων των οποίων η μέγιστη μάζα υπερβαίνει τα 2500 kg - και τα οχήματα της κατηγορίας N1 της κλάσης I, που λειτουργούν μονίμως ή εν μέρει με υγραέριο ή φυσικό αέριο, πρέπει να είναι εφοδιασμένα με σύστημα OBD για τον έλεγχο των εκπομπών σύμφωνα με το παράρτημα XI.

Από την 1η Ιανουαρίου 2006 για τους νέους τύπους και από την 1η Ιανουαρίου 2007 για όλους τους τύπους, τα οχήματα της κατηγορίας Ν1 των κλάσεων ΙΙ και ΙΙΙ και τα οχήματα της κατηγορίας M1, των οποίων η μέγιστη μάζα υπερβαίνει τα 2500 kg και τα οποία λειτουργούν μονίμως ή εν μέρει με υγραέριο ή φυσικό αέριο, πρέπει να είναι εφοδιασμένα με σύστημα OBD για τον έλεγχο των εκπομπών σύμφωνα με το παράρτημα XI."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο [...](6). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C ...

(2) ΕΕ C ...

(3) Γνώμη του Ευρωπαϊκού Κοινοβουλίου της 17ης Μαΐου 2000 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 10ης Οκτωβρίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 76 της 6.4.1970, σ. 1· οδηγία όπως τροποποιήθηκε τελευταία από την οδηγία 1999/102/ΕΚ της Επιτροπής (ΕΕ L 334 της 28.12.1999, σ. 43).

(5) ΕΕ L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου (ΕΕ L 11 της 16.1.1999, σ. 25).

(6) Δώδεκα μήνες μετά από την ημερομηνία έναρξης ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 14 Φεβρουαρίου 2000, η Επιτροπή υπέβαλε πρόταση, βάσει του άρθρου 95 της συνθήκης, σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων(1).

2. Το Ευρωπαϊκό Κοινοβούλιο εξέδωσε τη γνώμη του σε πρώτη ανάγνωση στις 17 Μαΐου 2000, εγκρίνοντας την πρόταση της Επιτροπής(2).

3. Η Οικονομική και Κοινωνική Επιτροπή εξέδωσε τη γνώμη της στις 24 Μαΐου 2000(3).

4. Στις 10 Οκτωβρίου 2000, το Συμβούλιο εξέδωσε την κοινή του θέση σύμφωνα με το άρθρο 251 της συνθήκης.

II. ΣΚΟΠΟΣ

5. Η πρόταση αποσκοπεί στην τροποποίηση της οδηγίας 70/220/ΕΟΚ(4) για να καθορίσει τις ημερομηνίες από τις οποίες θα καταστεί υποχρεωτική η εγκατάσταση ενσωματωμένων συστημάτων διάγνωσης (OBD) στα επιβατικά αυτοκίνητα και τα ελαφρά φορτηγά οχήματα τα οποία είναι εξοπλισμένα με κινητήρες επιβαλλόμενης ανάφλεξης που λειτουργούν με υγραέριο (LPG) ή φυσικό αέριο (NG).

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

6. Το Συμβούλιο εξέτασε την πρόταση της Επιτροπής και την τροποποίησε ελαφρά προβλέποντας ότι τα υφιστάμενα μοντέλα της κατηγορίας Μ1 <= 2500 Kg και της κατηγορίας Ν1 κλάσης Ι πρέπει να εγκαταστήσουν σύστημα OBD από την 1η Ιανουαρίου 2004.

Το Συμβούλιο εκτιμά ότι η εγκατάσταση συστήματος OBD για το συνεχή έλεγχο της συμμόρφωσης των εκπομπών ενός οχήματος σε κυκλοφορία με τα καθορισθέντα κατά την κατασκευή του πρότυπα θα επιτρέπει την ταχεία διάγνωση κάθε δυσλειτουργίας του αντιρρυπαντικού εξοπλισμού των οχημάτων. Συνεπώς, η εισαγωγή του συστήματος OBD πιο σύντομα (1η Ιανουαρίου 2004 αντί της 1ης Ιανουαρίου 2006) θα συμβάλει στη μείωση των εκπομπών ρύπων.

Εξάλλου, η κοινή θέση ευθυγραμμίζεται με την ημερομηνία από την οποία στα υφιστάμενα οχήματα της κατηγορίας Μ1 <= 2500 Kg κινητήρα ανάφλεξης με συμπίεση θα πρέπει επίσης να εγκατασταθεί σύστημα OBD (1η Ιανουαρίου 2004)(5).

(1) ΕΕ C ...

(2) ΕΕ C ...

(3) ΕΕ C ...

(4) ΕΕ L 76 της 6.4.1970, σ. 1.

(5) ΕΕ L 334 της 28.12.1999, σ. 43.